Κοινοποίηση σύμφωνα με το άρθρο 95 παράγραφος 5 της συνθήκης ΕΚ

Αίτηση για την έγκριση της θέσπισης εθνικών διατάξεων παρέκκλισης από κοινοτικό μέτρο εναρμόνισης

(Αριθμός κοινοποίησης 2002-NOTIF95.5-FR-1)

(2002/C 188/03)

(Κείμενο που παρουσιάζει ενδιαφέρον για τον ΕΟΧ)

1. Σύμφωνα με το άρθρο 95 παράγραφος 5 της συνθήκης, στις 19 Ιουνίου η Γαλλική Δημοκρατία κοινοποίησε στην Επιτροπή σχέδιο εθνικών μέτρων που παρεκκλίνουν από τις διατάξεις της οδηγίας 76/116/EΟΚ(1) και εφαρμόζονται στα λιπάσματα τύπου NK που φέρουν την ένδειξη "ίπασμα ΕΚ".

2. Το άρθρο 95 παράγραφος 5 ορίζει ότι εάν, μετά την εκ μέρους του Συμβουλίου ή της Επιτροπής θέσπιση μέτρου εναρμόνισης, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνον στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.

3. Σύμφωνα με το άρθρο 95 παράγραφος 6, η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.

4. Το σχέδιο εθνικών διατάξεων απαγορεύει για ένα έτος την εισαγωγή, διάθεση στην αγορά και την κατοχή με σκοπό τη διάθεση στην αγορά ή τη διανομή λιπασμάτων τύπου ΝΚ που φέρουν την ένδειξη "λίπασμα ΕΚ" με περιεκτικότητα μεγαλύτερη του 28 % κατά βάρος σε άζωτο που προέρχεται από νιτρική αμμωνία και με περιεκτικότητα σε χλώριο άνω του 0,02 %. Οι διατάξεις ορίζουν επίσης ότι τα άτομα που έχουν διαθέσει τέτοια λιπάσματα στην αγορά της Γαλλίας θα πρέπει να τα αποσύρουν με δική τους δαπάνη. Τα προϊόντα αυτά μπορούν να διατεθούν εκ νέου στην αγορά μόλις διαπιστωθεί ότι είναι σύμφωνα με τους ισχύοντες κανόνες.

5. Οι γαλλικές αρχές ισχυρίζονται ότι η εισαγωγή των ανωτέρω διατάξεων επιβάλλεται εξ αιτίας των κινδύνων έκρηξης ή αυτοαποσύνθεσης με τοξικές αναθυμιάσεις που συνεπάγονται τα λιπάσματα αυτά, όπως υποστηρίζεται σε επιστημονικά έγγραφα που συντάχθηκαν μετά την έγκριση της οδηγίας 76/116/ΕΟΚ, και εξ αιτίας της ειδικής κατάστασης της Γαλλίας όπου η έκθεση σε κινδύνους που συνεπάγονται τα εν λόγω λιπάσματα είναι υψηλότερη σε σχέση με τα άλλα κράτη μέλη. Οι γαλλικές αρχές ισχυρίζονται επίσης ότι το σχέδιο εθνικών διατάξεων δεν εμπεριέχει αυθαίρετη διάκριση και δεν συνιστά συγκεκαλυμμένο περιορισμό του εμπορίου μεταξύ των κρατών μελών ούτε εμπόδιο στη λειτουργία της εσωτερικής αγοράς.

6. Eνδεχόμενες παρατηρήσεις που θα υποβληθούν στην Επιτροπή μετά την παρέλευση ενός μηνός από τη δημοσίευση της παρούσας κοινοποίησης στην Επίσημη Εφημερίδα των Ευρωπαϊκών Κοινοτήτων, δεν θα ληφθούν καταρχήν υπόψη.

7. Για περισσότερες πληροφορίες σχετικά με το αίτημα που υποβλήθηκε από τη Δημοκρατία της Γαλλίας, μπορείτε να απευθυνθείτε στους ακόλουθους φορείς: Stephane Dutheil-de-la-Rochere Ministère de l'économie, des finances et de l'industrie Direction générale de l'industrie, des technologies de l'information et des postes - Mission pour le développement industriel durable

Télédoc 846

64, allée de Bercy F - 75574 Paris Cedex 12 Τηλ. (33-1) 53 44 98 64 Φαξ (33-1) 53 44 96 49 Ηλεκτρονική διεύθυνση: stephane.dutheil-de-la-rochere@industrie.gouv.fr

Αρμόδιος στην Ευρωπαϊκή Επιτροπή: Giovanni Indirli European Commission Directorate General "Enterprise"

Unit E3 "Chemicals"

AN88 4/39

B - 1049 Βρυξέλλες Tηλ. (32-2) 295 12 65 Φαξ (32-2) 295 02 81 Ηλεκτρονική διεύθυνση: giovanni.indirli@cec.eu.int

(1) ΕΕ L 24 της 30.1.1976, σ. 21.